የደኢህዴን የንቅናቄ ጉባኤ ከመስከረም 18 ቀን ጀምሮ ይካሄዳል
የህዝቦች አንድነት ለሁለንተናዊ ለውጥ በሚል መሪ ቃል 10ኛው የደኢህዴን የንቅናቄ ጉባኤ ከመስከረም 18 ቀን 2011 ዓም ጀምሮ እንደሚካሄድ የደኢህዴን ማዕከላዊ ኮሚቴ ጽህፈት አስታወቀ ፡፡በጉባኤው ተጀመረውን ሀገራዊ ለውጥ በማስቀጠል የዜጎችን ተጠቃሚነት ይበልጥ ማረጋገጥ በሚያስችሉ ጉዳዮች ላይ በስፋት ይመከራል ተብሎ ይጠበቃል ።የደኢህዴን ማእከላዊ ኮሚቴ ጽህፈት ቤት ኃላፊ አቶ ሞገስ ባልቻ በወቅታዊ ሀገራዊና ክልላዊ ጉዳዮች ዙሪያ በጽህፈት ቤታቸው በሰጡት ጋዜጣዊ መግለጫ ላይ እንዳሉት በክልሉ ባለፉት 25 ዓመታት በተካሄደ ሁሉን አቀፍ ጥረት አበረታች ውጤቶች ተመዝግቧል፡፡ክልሉ የህብረ ብሄራዊነት መግለጫ ከመሆኑም በላይ በሀገር አቀፍ ደረጃ የአንድነት ተምሳሌት ለመሆን የበቃ ክልል መፍጠር እንደተቻለም አቶ ሞገስ ጠቁመዋል፡፡ሆኖም ግን ከሀገራዊ የህዝቦች የለውጥ ፍላጎት ጋር ተያይዞ ከቅርብ ጊዜ ወዲህ በክልሉ በርካታ ችግሮች ተስተውለዋል፡፡በክልሉ ባልተጠበቀ ሁኔታ የሰዎች ህይወት መጥፋት የንብረት ውድመት እና ከመኖሪያ አካባቢ መፈናቀል መስተዋሉንም ኃላፊው በመግለጫቸው ጠቁመዋል፡፡የደኢህዴን ስራ አስፈጻሚና ማዕከላዊ ኮሚቴ የተስተዋለውን ችግር በስፋት ከገመገመ በኋላ በተፈጠረው የጸጥታ ችግር በክልሉና ከክልሉ ውጪ ከቤት ንብረታቸው የተፈናቀሉ ዜጎችን መልሶ የማቋቋም ሥራ በትኩረት መሥራቱን አብራርተዋል፡፡ህብረተሰቡ የቀደመ ሰላማዊ ህይወቱን መምራት እንዲችል እቅድ በማውጣት ለተግባራዊነቱ ሁሉን አቀፍ ጥረት በመደረግ ላይ ነው፡፡ አንድ ሺ ተሳታፊዎች የሚታደሙበት 10ኛው የደኢህዴን የንቅናቄ ጉባኤ ስኬታማ እንዲሆን የቅድመ ዝግጅት ሥራዎች ተከናውነዋል ያሉት አቶ ሞገስ ይህንኑ ተግባራዊ ማድረግ እንዲቻል በ 6 መሠረታዊ ጉዳዮች ላይ ዝርዝር ጥናት ተካሄዷል፡፡አሁን እየታየ ያለውን የህዝብ ጥያቄ በብቃት መመለስ የሚያስችሉ አካላትን ማቋቋም፤በክልሉ የልማት የመልካም አስተዳደርና የዲሞክራሲ ሥርአት ግንባታ ዙሪያ ያሉ ጠንካራና ደካማ ጎኖችን በመለየት በቀሪ ተግባራት ላይ የተሻለ አፈጻጻም እንዲኖር በትኩረት ይሠራልም ብለዋል፡፡በገጠር እና በከተሞች የህብረተሰቡን የልማት ፍላጎት ወደ ላቀ ምዕራፍ ለማሸጋገርም ጉባኤው መልካም አጋጣሚ ይፈጥራል ነበር ያሉት፡፡እንደ አቶ ሞገስ መግለጫ በጉባኤው የሚቀርቡ ሪፖርቶች እንደ ከዚህ በፊቱ የእቅድ አፈጻጸም መገምገም ብቻ ሳይሆን በጥናት ላይ የተመረኮዘ ተጨማሪ ሪፖርት የሚቀርብ ይሆናል፡፡የአባላት እና የሙሁራን አስተያየትም በማካተት ለጉባኤው ይቀርባል፡፡እንደ አቶ ሞገስ ገለጻ 10ኛው የደኢህዴን የንቅናቄ ጉባኤ በዋናነት 4 አጀንዳዎች ይኖሩታል በሀገር አቀፍ ደረጃ ለመጡ ለውጦች ደኢህዴን ጉልህ ድርሻ ያለው በመሆኑ ለውጡን ተከትሎ የትኞቹ ጉዳዮች ሰኬታማ ነበሩ የትኞቹ ደግሞ ዝቅተኛ አፈጻጸም አሳይተዋል በሚል ጉባኤተኛው በዝርዝር በመምከር ለውጡን ለማስቀተል የአባሉና የአመራሩ ሚና ምን መሆን እንዳለበትም ምክክር ይካሄዳል ብለዋል፡፡በ9ኛው ድርጅታዊ ጉባኤ የተቀመጡ አቅጣጫዎች ሪፖርት የሚገመገም ሲሆን ማስተካከያ በሚሹ ጉዳች ላይም ጉባኤተኛው በስፋት ይመክራል፡፡ጉባኤተኛው በመሰረታዊነት ንቅናቄውን በበላይነት የሚመሩ የማዕከላዊ ኮሚቴ አባላትን መምረጥ የንቅናቄውን ሊቀመንበርና ም/ሊቀመንበር መምረጥ የኢህአዴግ ስራ አስፈጻሚ አካላተን እና የኢህአዴግ ምክር ቤት  አባላትን ምርጫ  ጉባኤተኛው ያጸድቃል ተብሎ ይጠበቃል፡፡በመግለጫው እንደተጠቆመው የክልሉን ህዝብ ሰላምና ጸጥታ በአስተማማኝ ደረጃ ለማጎልበት እና ህብረተሰቡ የሚያነሳቸውን የልማትና የመልካም አስተዳደር ጥያቄዎች መላሽ መስጠት እንዲቻልና የተጀመረውን የለውጥ ጉዙ አስቀጥሎ የዜጎችን ተጠቃሚነት ለማረጋገጥ ጉባኤው ጉልህ ድርሻ እንደሚኖረው አቶ ሞገስ አስረድተዋል፡፡ (ምንጭ: የደቡብ ክልል የመንግሥት ኮሚኒኬሽን ጉዳዮች ጽህፈት ቤት)